Ο **Αχμέντ Ραντί** (20 Απριλίου 1964 – 21 Ιουνίου 2020) ήταν Ιρακινός διεθνής ποδοσφαιριστής που αγωνιζόταν ως επιθετικός. Ψηφίστηκε ως ο καλύτερος Ασιάτης ποδοσφαιριστής της χρονιάς το 1988, ο πρώτος νικητής στην ιστορία του θεσμού.

Καριέρα
-------

Ο Ραντί άρχισε να δημιουργεί επιτυχημένη καριέρα όταν έφυγε από την ομάδα Αλ Ζαβράα για να ενταχθεί στην ανερχόμενη δύναμη του ιρακινού ποδοσφαίρου Αλ Ρασίντ με την οποία κατέκτησε το νταμπλ δύο συνεχόμενες χρονιές. Οδήγησε τον σύλλογο στον τελικό του Ασιατικού Πρωταθλήματος Συλλόγων το 1988–89, χάνοντας από την ομάδα του Κατάρ Αλ Σαντ στο εκτός έδρας γκολ. Αργότερα πέρασε τέσσερα χρόνια στο Κατάρ πριν τελειώσει την καριέρα του με την πρώτη του ομάδα.

Έκανε το ντεμπούτο του για την Εθνική Ιράκ σε αγώνα με αντίπαλο την Ιορδανία στις 21 Φεβρουαρίου 1982. Σημείωσε 8 γκολ στα προκριματικά του Παγκοσμίου Κυπέλλου του 1986, οδηγώντας το Ιράκ για πρώτη φορά σε τελική φάση Παγκοσμίου Κυπέλλου, στο Μεξικό. Ο Ραντί σημείωσε το μοναδικό γκολ του Ιράκ στο Παγκόσμιο Κύπελλο με ένα χαμηλό σουτ στη γωνία των διχτυών στον αγώνα με το Βέλγιο στην ήττα με 2–1. Παραμένει ο μόνος ποδοσφαιριστής του Ιράκ που έχει σκοράρει σε τελική φάση παγκόσμιας διοργάνωσης.

Με το Ιράκ κέρδισε δύο Αραβικά Κύπελλα, ένα χρυσό μετάλλιο σε  Ασιατικούς Αγώνες και ένα Κύπελλο Κόλπου το 1988 (όπου ήταν και πρώτος σκόρερ με 4 γκολ), ενώ συμμετείχε με το Ιράκ στους Ολυμπιακούς Αγώνες το 1988, σκοράροντας από ένα γκολ σε αγώνες με τη Ζάμπια (αποτέλεσμα 2–2) και τη Γουατεμάλα (νίκη του Ιράκ με 3–2). Συνολικά σημείωσε 62 γκολ σε 121 διεθνείς συμμετοχές. Το 2000 ψηφίστηκε 9ος καλύτερος Ασιάτης ποδοσφαιριστής του 20ού αιώνα από την IFFHS.

Μετά την αποχώρησή του από την ενεργό δράση ακολούθησε προπονητική καριέρα για τέσσερα μόνο χρόνια. Το 1999 έγινε πρόεδρος της ομάδας που τον ανέδειξε, Αλ Ζαβράα. Στη δεκαετία του 2010 ασχολήθηκε με την πολιτική χωρίς επιτυχία.

Τίτλοι και διακρίσεις
---------------------

**Αλ Ζαβράα ΣΚ**

* Πρωτάθλημα Ιράκ (2) : 1990–91, 1998–99
* Κύπελλο Ιράκ (6) : 1981–82, 1989–90, 1990–91, 1992–93, 1997–98, 1998–99

**Αλ Ρασίντ**

* Πρωτάθλημα Ιράκ (3) : 1986–87, 1987–88, 1988–89
* Κύπελλο Ιράκ (2) : 1987–88, 1988–89

**Ιράκ**

* Ασιατικοί αγώνες : 1982
* Αραβικό Κύπελλο (2) : 1985, 1988
* Κύπελλο Αραβικού Κόλπου : 1988

**Ατομικές διακρίσεις**

* Πρώτος σκόρερ πρωταθλήματος Ιράκ : 1985–86
* Πρώτος σκόρερ Κυπέλλου Αραβικού Κόλπου : 1988
* Καλύτερος Ασιάτης ποδοσφαιριστής : 1988
* IFFHS : 9ος καλύτερος Ασιάτης ποδοσφαιριστής του 20ού αιώνα

Παραπομπές
----------

1. ↑  «Asian Player of the Year». Ανακτήθηκε στις 27 Δεκεμβρίου 2021.
2. ↑  «Al-Salihi, Ahmed Radhi». Ανακτήθηκε στις 27 Δεκεμβρίου 2021.
3. 1 2  «Asian Icons: Ahmed Radhi (Iraq)». Ανακτήθηκε στις 27 Δεκεμβρίου 2021.
4. 1 2  «Ahmed Radhi Amaiesh - Century of International Appearances». Ανακτήθηκε στις 27 Δεκεμβρίου 2021.
5. 1 2  «Iraqi football great Ahmed Radhi dies after contracting coronavirus». Ανακτήθηκε στις 27 Δεκεμβρίου 2021.
6. ↑  «Arab Cup». Ανακτήθηκε στις 27 Δεκεμβρίου 2021.
7. ↑  «Asian Games 1982». Ανακτήθηκε στις 27 Δεκεμβρίου 2021.
8. ↑  «Gulf Cup 1988 (in Riyadh, Saudi Arabia)». Ανακτήθηκε στις 27 Δεκεμβρίου 2021.
9. ↑  «International Goals: Players with 30 or More Goals». Ανακτήθηκε στις 28 Ιανουαρίου 2022.
10. ↑  «IFFHS' Century Elections: Asia - Player of the Century». Ανακτήθηκε στις 27 Δεκεμβρίου 2021.
11. ↑  «Ahmed Radhi: trainer». Ανακτήθηκε στις 27 Δεκεμβρίου 2021.
12. ↑  «Radhi, Ahmad». Ανακτήθηκε στις 27 Δεκεμβρίου 2021.
13. ↑  «Iraqi football giant Ahmed Radhi succumbs to COVID-19». Ανακτήθηκε στις 27 Δεκεμβρίου 2021.

Εξωτερικοί σύνδεσμοι
--------------------

* Αχμέντ Ραντί στη FIFA (αρχειοθετημένος) (Αγγλικά)Edit on Wikidata

* Αχμέντ Ραντί's προφίλ παίκτη στο National-Football-Teams.comEdit on Wikidata